recursal/SuperWikiNEXT-32B huggingface dataset:
**המפלגה האקולוגית הרוסית "הירוקים"** (ברוסית: **Российская экологическая партия «Зелёные»**) היא מפלגה פוליטית רוסית שהוקמה ופורקה מספר פעמים (התקיימה בשנים 1992–2002, 2008–2012). היא הוקמה מחדש בשנת 2012 ומהווה לתנועה חברתית בתחום הסביבה. המפלגה דוגלת בסביבתנות, קיימות, הישענות על דמוקרטיה שורשית, אי-אלימות, וצדק חברתי ומהווה למפלגה ירוקה.

המפלגה חרתה על דגלה את נושא איכות הסביבה, בעבר הייתה המפלגה מזוהה עם רעיונות כגון שיפור מעמד העובדים והפועלים, שיפור זכויות האזרח והמהגרים, מניעת התערבות בסכסוכים אלימים בעולם (למעט למטרות הומניטריות), קידום מעמד האישה ועוד. המפלגה זוכה לתמיכה בעיקר בערים הקטנות ובמחוזות דרום רוסיה.

היסטוריה
--------

המפלגה הוקמה לראשונה בשם המפלגה האקולוגית השמרנית KEDR בשנת 1992 ביוזמתו של יבגני בליאייב, שכיהן כרופא התברואה הראשי של רוסיה משנת 1990 ועד 1996, בתפקיד שלא ניתנה לו חשיבות רבה.

ב-2002 הפכה למפלגה האקולוגית הרוסית "הירוקים" והשתתפה בבחירות לרשויות המקומיות ברוסיה וגרפה 7.58% במחוז סמרה וזכתה לנציגים בדומה המחוזית. עד 2007 נאסר על המפלגה להתמודד בבחירות הפרלמנטריות ברוסיה בשל מספר גדול של חתימות מזויפות (17% יותר מ-5% המותרים) ברשימות התמיכה שלהם. ב-2008 הוחלט בקונגרס המפלגה להפוך המפלגה לתנועה אקולוגית וחברי המפלגה התפקדו לתנועת רוסיה הוגנת.

בשנת 2012 חברי התנועה החליטו לרשום את התנועה כמפלגה פוליטית ולא כתנועה חברתית. למפלגה שלושה נציגים בלבד במחוזות רוסיה. בממשל הפדרלי היה למפלגה את גנאדי אונישצ'נקו כנציג בכיר, הוא עמד בראש השירות הפדרלי לפיקוח בתחום הגנת זכויות הצרכן והיה רופא התברואה הראשי של רוסיה והפוליטיקאי הירוק שהגיע לתפקיד הבכיר ביותר בתולדות המפלגה. אחד מחברי המפלגה הידועים הוא מנחה הטלוויזיה היהודי לאוניד יעקובוביץ' והאוליגרך אלכסנדר לבדב.

בבחירות לנשיאות רוסיה המפלגה תמכה לאורך השנים במועמדי השלטון, בין אם היו אלה בוריס ילצין, דמיטרי מדבדב או ולדימיר פוטין.

ברמה הפדרלית הישג השיא של המפלגה היה במהלך הבחירות הפרלמנטריות ברוסיה 1995, כאשר הצביעו לה 962,195 איש שהעניקו לה 1.39%, אך זה לא הספיק כדי לעבור את אחוז החסימה והצלחתה הוא בעיקר ברמה האזורית והמחוזית. כך למשל, בבחירות לרשויות המקומיות ברוסיה שנערכו בספטמבר 2018 המפלגה גרפה 6.63% בבחירות למועצת העיר קרסנויארסק וקיבלה מנדט אחד. בבחירות למושל חברובסק המפלגה שלחה מועמד מטעמה. בישיבת המועצה המרכזית של המפלגה צורפה לשורות המפלגה סגנית השר למשאבי טבע ואיכות הסביבה של מחוז קלינינגרד ליודמילה פופלאבסקאיה.

קישורים חיצוניים
----------------

ויקישיתוף מדיה וקבצים בנושא **מפלגת הירוקים** בוויקישיתוף
* אתר האינטרנט הרשמי של מפלגת הירוקים

| סיעות הדומה השמינית |
| --- |
| מפלגות מיוצגות בדומה הממלכתית | רוסיה המאוחדת • רוסיה הוגנת – למען האמת • המפלגה הליברל-דמוקרטית • האנשים החדשים • המפלגה הקומוניסטית • המצע האזרחי • המולדת • מפלגת הצמיחה |  |
| מפלגות מיוצגות בסובייקטים הפדרליים בלבד | מפלגת יאבלוקו • המפלגה הרוסית לגמלאים וצדק חברתי • הירוקים • הפטריוטים של רוסיה • המפלגה הרוסית לחירות ולצדק • הקומוניסטים של רוסיה |
**רוטה יגר** (בגרמנית: **Rote Jäger**, ומילולית: **ציידים אדומים**) היה מועדון כדורגל צבאי גרמני שפעל לתקופה קצרה במהלך מלחמת העולם השנייה (אוגוסט 1943 – נובמבר 1944). הצוות הורכב על ידי הרמן גרף, טייס קרב ומפקד טייסי קרב גרמנים. היחידה שבסיסה היה ליד המבורג התפתחה לכדי מקלט משירות צבאי בחזית המזרחית עבור כמה משחקני נבחרת גרמניה.

היסטוריה
--------

בניגוד לכמה קבוצות צבאיות אחרות, כמו לופטוואפן-SV המבורג, הקבוצה לא השתתפה במשחקי הליגה הגרמנית הרגילה או במשחקי אליפות לאומית, אלא ערכה סדרה של משחקי ראווה בגרמניה ומשחקים בהונגריה, אלזס (חלק צרפת שבעת זו היה מסופח לגרמניה), ופולין.

ראשיתו של הצוות היה באתגר שהציב צבא רומניה לגרף, שפיקד על כוחות צבא גרמניים ברומניה. גרף התאמן עם הנבחרת הלאומית של גרמניה לפני המלחמה והוא החליט ליצור קשר עם מאמנו לשעבר, ספ הרברגר, שהביא כמה מחברי הנבחרת להשתתף במשחק בו ניצחו הגרמנים 3:2 מול 40,000 צופים בבוקרשט.

עד 1943 החליט גרף לפעול להצלת כמה שיותר משחקני הנבחרת מהשירות בחזית, ולצרף אותם ליחידה שלו, "חטיבה מוטסת 26" (Luftlandebrigade 26) כ"מומחים טכניים". בין אלה ששיחקו עבור הרוטה יגר היה פריץ ואלטר שלאחר המלחמה שיחק בפ. צ. קייזרסלאוטרן וכבש 61 שערים במדי נבחרת גרמניה. הוא כתב את הספר "אחד עשר ציידים אדומים" (Elf Rote Jäger*)* על חוויותיו.

מועדוני צבא גרמניים פורקו בספטמבר 1944 כאשר צבאות בעלות הברית החלו בהתקדמותם אל תוך גרמניה. הרוטה יגר הצליחו לשחק שני משחקים נוספים בקרקוב בנובמבר 1944, האחרון שבהם מול 20,000 חיילים גרמנים.

הקמה מחדש לאחר המלחמה
---------------------

הקבוצה הוקמה מחדש ב-21 במאי 1965 על ידי הבריגדה המוטסת 26 (Luftlandebrigade 26) של הצבא הגרמני בתמיכת שחקנים לשעבר מההרכב המקורי. רוטה יגר החדשה, שבסיסה היה בצווייבריקן (Zweibrücken), עלתה לראשונה במשחק ידידות מול קייזרסלאוטרן (והפסידה 0:2). המועדון שיחק במשחק ראווה ובתחרות של הכוחות המזוינים, וקיבל את שחקניו ממתגייסים לשירות צבאי. שמות מוכרים שלבשו את חולצת המועדון במהלך תנאי השירות שלהם לפני שהמשיכו לקריירה מקצוענית ולהופעות בנבחרת כוללים את פליקס מגאת, וולפגנג סיל, היינץ סימט ואנדראס ברמה. המועדון פורק באוקטובר 1991.

הנבחרת (1943–1945)
------------------

* ואלטר באמס – חלוץ בגרויטר פירט
* הרמן אפנהוף - חלוץ בשאלקה 04
* קארל פלינר – שוער בווילהלמסהאפן (SV Wilhelmshaven)
* הרמן גרף - שוער
* גרדל – קשר בקבוצת מנהיים
* פרידריך האק – קשר במינכן 1860
* פרנץ הנרייטר – חלוץ באדמירה האוסטרית
* זפ הרברגר - מאמן נבחרת גרמניה
* קרלהיינץ הגר – שוער בקבוצת המבורג ובקבוצת דסאו 05
* ורנר הומפרט – קשר ב"ספורטפרוינדה ("ידידי הספורט") דרזדן"
* ברונו קלאפקה – קשר בקבוצת דואיסבורג
* זיגפריד "פרידל" קלגס – מגן בווטנשייד 09
* הרמן קוך – מגן TSV Schwaben Augsburg
* קרל קולר – שוער FC Hanau 93
* ריצ'רד לאונרד – חלוץ SC Planitz
* אלפונס מוג – קשר VfL Köln 99
* וילהלם ת'יל – שוער אורפו (Ordnungspolizei) קמניץ
* פריץ ואלטר - חלוץ בקייזרסלאוטרן
* ואלטר צוויקהופר - מגן בשאלקה 04

קישורים חיצוניים
----------------

* פריץ ואלטר – אגדת הכדורגל הגרמנית – והרמן גרף: עוד ידידות
* RK – Rote Jäger
**ניצה ולחם** היא סדרת אינטרנט מאת הצמד **רועי כפרי** ו**ניב מג'ר**, צמד קומיקאים, מוזיקאים, כותבים ועורכי תוכן וגרפיקה ישראלים, שהחלו את דרכם המשותפת בשנת 2007.

היסטוריה אישית
--------------

בספטמבר 2006 פרסם רועי כפרי סרטון באתר Flix (אתר הסרטונים של "תפוז אנשים"), אותו ערך, צילם והציג. לאחר מכן החל לעבוד כעורך תוכן ב-Flix, שם יצר את סדרת הרשת "חתולונובלה" שזכתה לפרסום רב ברשתות החברתיות. במסגרת העבודה באתר פגש את ניב מג'ר. מג'ר פרסם סרטונים באתר Flix בשנת 2007 כחלק מקבוצה בשם "חבורת ניתוח קיסרי". אחר כך החל לעבוד באתר כעורך וגרפיקאי.

פעילות באינטרנט
---------------

הצוות התפרסם באמצעות הסרטונים שהעלו באתר Flix, שהתאפיינו בהומור נונסנס, קטעים מוזיקליים וגרפיקה (שהשתפרה מפרק לפרק). כמה מסרטוניהם הבולטים הם: "שיח קסמים", "האמת שנפגעתי" (בשיתוף עם אסי כהן) "הורג אותך", "צא רפא", "שיחות עם אלוהים" ו"חלום על לחם". בסוף 2012 עזבו כפרי ומג'ר את עבודתם באתר Flix, אך המשיכו בפעילותם האינטרנטית כצמד.

מעבר לטלוויזיה
--------------

בשנת 2011, בעונה השנייה של התוכנית הקומית "קאמבק" המשודרת בערוץ HOT Comedy Central של חברת HOT, הופיעו כפרי ומג'ר כ"ניצה ולחם" בפינה בסוף התוכנית, בפורמט דומה לסרטונים שהעלו לרשת.

לקריאה נוספת
------------

* עידו רוזן, Independent Content Creators Online: A Paradigm Shift in Film Aesthetic and Production, the Case of Israel, **אוניברסיטת קיימברידג'**, 2023

קישורים חיצוניים
----------------

| מיזמי קרן ויקימדיה |
| --- |
| ויקיציטוט ציטוטים בוויקיציטוט: **ניצה ולחם** |

* ניצה ולחם, סרטונים בערוץ היוטיוב
**אטלס F** שנקרא גם **SM-65F Atlas** היה טיל בליסטי בין-יבשתי בשימוש חיל האוויר האמריקאי בין 1961 ל-1966. הטיל הוא חלק מסדרת הטילים אטלס והאחרון ששימש כטיל בליסטי. מספר טייסות של טילי אטלס F הוקמו ומוקמו ברחבי ארצות הברית. הם יצאו משימוש מבצעי במחצית שנות ה-60 של המאה ה-20.

לאחר פרישתם משימוש כטילים בליסטיים, הטילים הוסבו יחד עם טילי אטלס E למשגרי לוויינים תחת השם אטלס E/F. שיגור האטלס E/F האחרון שהיה במקורו אטלס F בוצע ב-23 ביוני 1981. 

הטיל שוגר בסך הכול 70 פעמים, מתוכם 53 שיגורים הצליחו ו-17 נכשלו. לשיגור הטיל הוסבבו מתקני שיגור בנמל החלל קייפ קנוורל ובסיס חיל האוויר ונדנברג.

קישורים חיצוניים
----------------

ויקישיתוף מדיה וקבצים בנושא **אטלס F** בוויקישיתוף
* על סדרת טילי האטלס (באנגלית)

| סדרת טילי האטלס |
| --- |
| נסיוניים | אטלס A • אטלס B • אטלס C |  |
| טילים | אטלס D • אטלס E • אטלס F |
| משגרים | אטלס B • אטלס D • אטלס E/F • אטלס G • אטלס H • אטלס-אייבל • אטלס-אג'ינה • אטלס-קנטאור • אטלס 1 • אטלס 2 • אטלס 3 • **אטלס 5** • אטלס LV-3B • אטלס SLV-3 • משגר GX |
פסלון לאר עשוי ברונזה מהמאה ה-1. המוזיאון הקפיטוליני, רומא
פסלון לאר עשוי ברונזה מהמאה ה-1 עד ה-2 במוזיאון המטרופוליטן לאמנות
**לארס** (בלטינית: Lares; ביחיד: לאר; בצורה העתיקה: לאסס) היו אלים בדת רומא העתיקה שתפקידם היה לשמור על הבית ועל יושביו, או על גופים גדולים יותר כגון ערים, חוות ודרכים. הלארס השגיחו, הגנו והשפיעו על כל המתרחש בשטח השפעתם ובכפוף לסמכותם. פסלוני האלים המשפחתיים היו מוצבים על שולחן האוכל בעת הסעודה ונוכחותם נדרשה בכל אירוע משפחתי חשוב אחר. לעיתים מזוהים הלארס עם הפנטס, אלי האח שהיו גם הם אלים משפחתיים ואז נחשבים הלארס לאלי משק הבית בלבד. לארס שהגנו על שכונה או רובע עיר, נשמרו במקדש שהיה ממוקם ברחובו הראשי של שטח השפעתם והיה מרכז דתי, חברתי ופוליטי של הקהילה הפלבאית המקומית. במקדשים מסוימים ובניגוד לאלי הפנתאון, כוהני הלארס יכלו להיות עבדים או עבדים משוחררים.  

למרות החשיבות הדתית המשנית ביחס לאלי הפנתאון ואולי בגללה, היו הלארס אלים מרכזיים מבחינה רוב הציבור בגלל נגישותם ונוכחותם היום-יומית. למרות דחיית פולחן האלים המיתולוגיים על ידי הנצרות ב-393, נמשכה נוכחותם הדתית בצורה לא רשמית במשך המאה ה-5.

מקורות והתפתחות
---------------

ככל הנראה קיבלו הרומאים את הלארס מהאטרוסקים שירשו את הרעיון מפולחן הגיבור (גיבור או שליט שהועלה לאחר מותו לדרגת אל) שהיה רווח ביוון. משמעות המילה בשפה האטרוסקית היא גיבור, מלך או שר, וכך הלארס הגנו על שטח חסותם כאותם גיבורים מיתיים. לא שרדו פסלים או תמונות של לארס מלפני סוף תקופת הרפובליקה הרומית, אך תיאורים בכתב מעידים ששטח או תחום חסות אחד היה יכול להיות באחריות לאר בודד כמו גם מספר לארס גדול, עד כ-30. פסלוני לארס מתחילת תקופת הרפובליקה מעוצבים בצורה דומה בדרך כלל: גודלם קטן, הדמויות צעירות ומלאות חיים ולבושות טוניקה פשוטה. עמידתן נדמית כאילו הן באמצעו של צעד ריקוד או שהן מאוזנות בקלות על רגל אחת, ידן האחת מרימה קרן שתיה בברכה וידן השנייה מחזיקה כלי נסך.  

מאוחר יותר התפתח עיצוב שבו מוצבים הלארס בזוגות סימטריים כמו תאומים, רעיון מוכר במיתולוגיות היוונית והרומית, כגון קסטור ופולוקס או רמוס ורומולוס וייתכן שהשפעה יוונית גרמה לפיתוח העיצוב הזה. במקרים כאלה, הם מוצבים משני צידיה של דמות מרכזית חשובה יותר כגון אל פנתאוני, קיסר או אחד מאבות המשפחה.
תחום אחריותם והשפעתם של הלארס גדל וכלל בסופו של דבר את כל הנמצא בגבולות הפיזיים, ומספרם היה גבוה כמספר הרשויות שבאחריותם. לחלקם היו שמות ותפקידים חופפים או כפולים ולחלקם לא היה שם מסוים ונקראו לארס בלבד.

קישורים חיצוניים
----------------

ויקישיתוף מדיה וקבצים בנושא **לארס** בוויקישיתוף
* לארס באינדקס המיתולוגיות (אנגלית)(הקישור אינו פעיל)
* לארס, באתר אנציקלופדיה בריטניקה (באנגלית)

| **המיתולוגיה הרומית** ו**דת רומא העתיקה** |
| --- |
| אלים עיקריים | אפולו • דיאנה • וולקן • ויקטוריה • ונוס • יונו • יופיטר • לארס • מינרווה • מרס • מרקוריוס • נפטון • סול אינוויקטוס • פורטונה • פלוטו • קווירינוס • קרס |
| אלים משניים | אדראנוס • אוורונקי • אוורונקוס • אורקוס • איניואוס • בונה דיאה • בלונה • ברומיוס • האדס • וריטאס • טרה • יאנוס • לופרקוס • לימנטינוס • סטורנוס • פאונוס • פבריס • פולגורה • פומונה • פורינה • פרוסרפינה • פריאפוס • קאלוס • קופידון • קליטוני • קסטור ופולוקס • רומא |
| גיבורים | איניאס • הרקולס • רמוס ורומולוס |
| נושאי משרה דתית | אוגור • בתולה וסטלית • הרוספקס • פונטיפקס מקסימוס • פלאמן • רקס נומרנסיס |
**SVT World** (נקרא בעבר גם SVT Europe) היה ערוץ טלוויזיה ציבורי שוודי ששודר בין השנים 1988-2017. הערוץ שודר באמצעות לוויין באירופה, אפריקה, אסיה ואוסטרליה, וכן באמצעות IPTV לכל העולם.

הערוץ הוקם בשנת 1988 כדי לשדר תוכניות שוודיות לדוברי שוודית בפינלנד. ב-1997 החל הערוץ לשדר ברחבי אירופה ושינה את שמו ל-SVT Europe. מאוחר יותר, הערוץ הפך זמין בכל רחבי העולם, ובסופו של דבר שינה את שמו ל-SVT World.

בשנת 2017 נסגר הערוץ לאחר שהתקבלה מסקנה כי הערוץ לא בר קיימא מבחינה כלכלית כתוצאה מתחרות גוברת.

היסטוריה
--------

הערוץ החל לשדר בדרום פינלנד בשנת 1988 ברשת היבשתית האנלוגית. בתחילה, הערוץ נקרא TV4, כיוון שהוא היה ערוץ הטלוויזיה הרביעי בפינלנד בעת תחילת שידוריו.

שידורי הלוויין לכל אירופה התחילו ב-10 בדצמבר 1997 ולאחר מכן שם הערוץ שונה ל-SVT Europe.

בשנת 2010 שונה שם הערוץ ל- SVT World, עד סגירת הערוץ באמצע 2017.

הפצה
----

### פינלנד

הערוץ שודר אזורית משנת 1988. בין ספטמבר 2007 לאוגוסט 2011 הערוץ שידר ברשת הארצית הדיגיטלית בכל רחבי פינלנד.

הערוץ גם שודר ברשתות שידור פיניות, וכמו כן בפלטפורמות שונות וב-IPTV ברחבי פינלנד.

### שאר העולם

בתחילה, מותר היה רק למשקי בית פרטיים לקבל את שידורי הערוץ. בשנת 1999 נחתם הסכם הפצה ברשתות הכבלים בספרד, ובשנת 2000 הורשו גם בתי מלון מחוץ למדינות הנורדיות לקבל את שידורי הערוץ, שהוצפנו.

בדצמבר 2009 השידורים בצפון אמריקה הושקו באמצעות IPTV. באביב 2012 הורחבו שידורי הערוץ לכל העולם.

ראו גם
------

* SVT1
* SVT2
* SVT24

קישורים חיצוניים
----------------

* אתר האינטרנט הרשמי של SVT World

הערות שוליים
------------

1. ↑  Kommunikation, SVT HR &. "Sändningarna på SVT World har upphört". *svt.se* (בשוודית). נבדק ב-2017-12-31.

| ערוצי טלוויזיה בשוודיה |
| --- |
| SVT | SVT1 • SVT2 • SVT24 • SVT Barnkanalen • Kunskapskanalen • SVT World |
| MTG | TV3 • TV6 • TV8 • TV10 • Viasat Film • Viasat Film Family • Viasat Film Action • Viasat Film Comedy • Viasat Film Hits • Viasat Series • Viasat Sport • Viasat Fotboll • Viasat Motor • Viasat Hockey • Viasat Golf • Viasat Nature • Viasat Explore • Viasat History • Viasat Ticket |
| TV4 | TV4 • Sjuan • TV12 • TV4 Film • TV4 Fakta XL • TV4 Sport • TV4 Guld • TV4 Komedi • C More Entertainment |
| Discovery | Kanal 5 • Kanal 9 • Kanal 11 • יורוספורט 1 • יורוספורט 2 • TLC • Animal Planet Nordic |
| Viacom | MTV • קומדי סנטרל • ניקלודיאון • ניק ג'וניור • Nicktoons |
| שירותי טלוויזיה | Viasat • Canal Digital • Boxer TV Access • Com Hem • Tele2 • Tele2Vision • Telia Digital-tv • UPC |
**יונדאי איוניק** (באנגלית: **Hyundai Ioniq**) היא מכונית משפחתית קומפקטית היברידית, בעלת חמישה מקומות, שיוצרה על ידי יונדאי מוטור בין השנים 2016 ל-2022. היא הוצגה בשנת 2016 והגיעה לישראל בסוף שנת 2016. שם המכונית הוא הלחם בסיסים של המילים ion - unique. זהו הרכב הראשון בייצור המוני שמוצע בגרסאות היברידיות, היברידיות נטענות וחשמליות ללא גרסה עם מנוע בעירה פנימית. 

יונדאי הודיעה כי ייצור האיוניק יופסק רשמית ביולי 2022.

היסטוריה
--------

האיוניק ההיברידית הוצגה לראשונה בדרום קוריאה בינואר 2016, כאשר כל שלוש הגרסאות הופיעו בתערוכות הרכב בז'נבה ובניו יורק בשנת 2016. הגרסה ההיברידית הושקה בשוק הבית שלה בדרום קוריאה בפברואר 2016, ואחריה הדגם החשמלי ביולי 2016. הגרסה ההיברידית הנטענת באה בעקבותיה בפברואר 2017. 

משנת הדגם הראשונה שלה (2017) ועד שנת הדגם 2019, האיוניק החשמלית הייתה הרכב היעיל ביותר על פי הסוכנות להגנת הסביבה, עם צריכת דלק מדורגת של 136 מייל לשווה ערך בנזין (25.3 קוט"ש / 100 מייל; 15.7 קוט"ש / 100 ק"מ). הגרסה ההיברידית דורגה עם 58 מייל לליטר, מה שהופך אותה לרכב ההיברידי החסכוני ביותר שיוצר בייצור המוני.

מפרט טכני
---------

האיוניק כוללת מנוע בנזין I4 צילנדרים בנפח 1.6 ליטרים המספק כ-105 כוחות סוס ב-5,700 סיבובים לדקה, עם מנוע חשמלי המספק כ-43.5 כוחות סוס. שני המנועים מספקים יחד 141 כוחות סוס. תיבת הילוכים אוטומטית רובוטית כפולת מצמד בעלת שישה הילוכים. היא מאיצה מ-0 ל-100 קילומטרים לשעה בתוך 11.1 שניות ומגיעה למהירות מרבית של 185 קילומטרים לשעה.

גרסאות
------

לאיוניק שתי גרסאות נוספות. הראשונה **איוניק חשמלית** בעלת מערכת הנעה חשמלית הכוללת מנוע חשמלי המספק כ-120 כוחות סוס, סוללת לתיום יון בקיבולת 28 קילוואט שעה המספקת טווח נסיעה חשמלית של 280 קילומטרים. היא הוצגה בשנת 2016. השנייה **איוניק היברידית פלאג-אין** גרסה היברידית עם אפשרות לטעינה דרך חשמל. היא כוללת אותה מערכת הנעה כמו הגרסה הבסיסית. היא הוצגה יחד עם הגרסה החשמלית בשנת 2016.

בשנת 2019 עברה האיוניק ושתי גרסאותיה שיפורים בעיצוב, שכללו עיצוב חדש לפנים המכונית כולל מערכת מולטימדיה ומערכת בקרת אקלים חדשה במסך מגע ושדרוג האבזור.

תמונות נבחרות
-------------

* הגרסה החשמליתהגרסה החשמלית
* גרסת הפלאג איןגרסת הפלאג אין
* הדגם הבסיסי מתיחת פנים 2019הדגם הבסיסי מתיחת פנים 2019
* הגרסה החשמלית מתיחת פנים 2019הגרסה החשמלית מתיחת פנים 2019
* גרסת הפלאג אין מתיחת פנים 2019גרסת הפלאג אין מתיחת פנים 2019

קישורים חיצוניים
----------------

ויקישיתוף מדיה וקבצים בנושא **יונדאי איוניק** בוויקישיתוף
* אתר האינטרנט הרשמי של יונדאי איוניק
* אתר האינטרנט הרשמי של יונדאי איוניק החשמלית

הערות שוליים
------------

1. ↑  יונדאי איוניק נחשפת במלואה – בדרך לישראל, באתר קארטיוב, ‏14 בינואר 2016
2. ↑  יונדאי איוניק ההיברידית בישראל – מחיר החל מ-135,900 שקל, באתר קארטיוב, ‏20 בנובמבר 2016
3. ↑  Original Hyundai Ioniq Goes Out Of Production In July 2022, Motor1.com (באנגלית)
4. ↑  יונדאי איוניק מפרט טכני, באתר קארטיוב
5. ↑  איוניק החשמלית מפרט טכני, באתר קארטיוב
6. ↑  יונדאי חושפת: איוניק חשמלית וההיברידית פלאג-אין, באתר קארטיוב, ‏24 בפברואר 2016
7. ↑  יונדאי מציגה: 2019 יונדאי איוניק החדשה, באתר קארטיוב, ‏17 בינואר 2019
**סוקוווינדר סינג סוקו** (בהינדי: **सुखविंदर सिंह सुक्खू**; נולד ב־27 במרץ 1964) הוא פוליטיקאי הודי המכהן כראש השרים של הימאצ'ל פרדש מנובמבר 2022.

ביוגרפיה
--------

סוקווינדר סינג סוקו נולד ב־27 במרץ 1964. אביו ראיסל סינג היה נהג אוטובוס בשימלה ואימו סנסאר דאי, וקיבל תואר במשפטים מאוניברסיטת הימאצ'ל פרדש בשימלה.

ב־1989 מונה נשיא להתאחדות הסטודנטים הלאומית של הודו (אנ'), הזרוע הסטודנטיאלית של הקונגרס הלאומי ההודי בהימאצ'ל פרדש, תפקיד בו החזיק עד 1995, אז מונה למזכיר הכללי של קונגרס הנוער במדינה, וב־1998 עבר לכהן כנשיא קונגרס הנוער במדינה עד 2008.

ב־1993 נבחר סוקו למועצה העירונית של שימלה, וכיהן בו בשני תקופות בנות חמש שנים. ב־2003 נבחר לראשונה לאספה המחוקקת של הימאצ'ל פרדש. הוא נבחר בשנית ב־2007 אך הפסיד ב־2012, ושב ונבחר ב־2017 ו־2022.

בינואר 2013 נבחר סוקו לנשיא ועדת פרדש הקונגרסאית.

בנובמבר 2022 ניצחה מפלגת הקונגרס בבחירות לאספה המחוקקת של הימאצ'ל פרדש, וסוקו נבחר לראש השרים של המדינה, כשהוא מושבע לתפקיד ב־11 בדצמבר 2022.

חיים אישים
----------

ביוני 1988 נישא סוקווינדר לקמלש, ולהם שתי בנות.

קישורים חיצוניים
----------------

הערות שוליים
------------

1. ↑  Hon'ble Chief Minister - Personal Information, Himachal Pradesh 14th Legislative Assembly (Vidhan Sabha)
2. 1 2 3 4  Anand Bodh, Son of HRTC driver, Himachal Pradesh CM Sukhvinder Singh Sukhu a 4-time MLA with NSUI roots, The Times of India, ‏11 בדצמבר 2021
3. ↑  Express News Service, In Himachal, Congress’s Sukhvinder Singh Sukhu aims for the CM seat, The Indian Express, ‏9 בדצמבר 2022
4. ↑  Saurav Mukherjee, Sukhvinder Singh Sukhu takes oath as new Himachal CM, here's 5 facts about him | Mint, mint, ‏11 בדצמבר 2022
**פיבי בייקון** (באנגלית: **Phoebe Bacon**; נולדה ב-12 באוגוסט 2002) היא שחיינית אמריקאית, סגנית אלופת עולם (בודפשט 2022) במשחה ל-200 מטר גב.

ביוגרפיה
--------

בייקון נולדה בצ'בי צ'ייס שבמרילנד, ארצות הברית.

### 2018

#### אלופת הפאן פסיפיק לנוער

באליפות הפאן פסיפיק לנוער שנערכה באוגוסט בסובה שבפיג'י זכתה בשלוש מדליות זהב: במשחה ל-100 מטר גב, במשחה שליחות 4x100 מטר מעורב ובמשחה שליחים 4x100 מטר מעורב משולב.

### 2019

#### אלופת המשחקים הפאן-אמריקאיים

במשחקים הפאן-אמריקאיים שנערכו באוגוסט בלימה שבפרו זכתה בשתי מדליות זהב: במשחה ל-100 מטר גב בתוצאה של 59.47 דקות, ובמשחה שליחות 4x100 מטר מעורב בתוצאה של 3:57.64 דקות.

### 2021

באולימפיאדת טוקיו שנערכה ביולי סיימה במקום חמישי במשחה ל-200 מטר גב בתוצאה של 2:06.40 דקות.

### 2022

#### סגנית אלופת עולם

באליפות העולם שנערכה ביוני בבודפשט שבהונגריה זכתה במדליית כסף במשחה ל-200 מטר גב בתוצאה של 2:05.12 דקות, אחרי קיילי מקיואן מאוסטרליה (2:05.08 דקות) ולפני ראיין וייט מארצות הברית (2:06.96 דקות).

שיאים אישיים
------------

### בריכה אולימפית

* 50 מטר גב: 28.02 שניות (2019)
* 100 מטר גב: 58.63 שניות (2019)
* 200 מטר גב: 2:05.08 דקות (2022)

ראו גם
------

ויקישיתוף מדיה וקבצים בנושא **פיבי בייקון** בוויקישיתוף   **המזהה לא מולא ולא נמצא בוויקינתונים, נא למלא את הפרמטר.**

| עיינו גם בפורטל: |
| --- |
|  | **פורטל שחייה** |

קישורים חיצוניים
----------------
**יוּרִיִ גַארּיֶיבִיץ' אַבּרָמוֹבִיץ'** (ברוסית: **Юрий Гарриевич Абрамович**; ‏15 בספטמבר 1935 – 28 בפברואר 2017) היה יהודי-רוסי, גיבור הפדרציה הרוסית (האות הוענק ב-1 במרץ 1996), בעל תואר טייס-הניסוי המכובד של ברית המועצות מ-14 באוגוסט 1981, שהשתחרר מן הצבא הסובייטי בדרגת לוטננט ראשון ב-1970.

קורות חיים
----------

אברמוביץ' נולד והתגורר עד מלחמת העולם השנייה בחרקוב (באותה עת בברית המועצות. כיום באוקראינה). לאחר שמשפחתו ניצלה הודות לאווקואציה ב-1944 עבר יחד איתה לקייב שם סיים את בית הספר.

ב-1959 סיים את לימודיו במכון לטייס של מוסקבה כשבזמן הלימודים עסק בספורט דאונים ומטוסים במועדון המכון אותו סיים ב-1957. המשיך לטוס במועדון הטייס המרכזי הקרוי על שמו של ואלרי צ'קאלוב והשתתף במפגני אוויר בשנים 1958 ו-1961.

בין השנים 1959 - 1963 היה המהנדס הראשי (לפי מקורות אחרים עוזרו) במכון לטיסות ניסיון בעיר ז'וקובסקי. ב-1965 סיים בית הספר לטייסי ניסוי.

בין השנים 1965 - 1995 היה טייס ניסוי במפעל "דגל העמל" בעיר לוחוביצי באובלסט של מוסקבה. הטיס במסגרת ניסוי מיג-21, מיג-23, מיג-29 הצבאיים ודגמיהם השונים וכמו כן איל-103 רב-שימושי הקל. ב-7 באוגוסט 1971 נפלט בעקבות מצב חירום ממיג-23.

על הטיסות הללו קיבל עיטור "גיבור הפדרציה הרוסית" ומדליית זהב.

התגורר בעיר ז'וקובסקי ועבד כסגן מנהל מחלקת טיסות ניסוי באיגוד תעשייתי מוסקבאי לכלי טיס "מיג" במחלקת טיס.
**יונה לבנת-כנף** (שם מדעי: ***Zenaida asiatica***) היא מין עוף ממשפחת היוניים החיה בדרום-מערב ארצות הברית, במקסיקו ובחלק מאמריקה המרכזית ובאיים הקריביים. לפעמים היא מגיעה גם צפונה יותר עד לקנדה ואף לאלסקה.

מאפיינים
--------

אורך גופה של יונה לבנת-כנף הוא 29 ס"מ. היא בעלת גוף חום-אפור עם ראש קטן, עיניים אדומות וסביבם רקע כחול והמקור דק ואפור. קצוות הכנפיים לבנות ומעט שחורים בקצה. אין הרבה הבדלים בין הזכר לנקבה, אך הצעירים כהים יותר מהבוגרים. היונים עפים יחדיו בקבוצות קטנות והזכרים נקשרים לנקבות מגיל צעיר ולכל חייהם.

הם חיים בעיקר באזורים יבשים ומדבריים בארצות הברית ומקסיקו וגם ביערות פתוחים ושדות או במדרונות הרים. הם נודדים לאמריקה המרכזית בחורף. היונה מקננת על עצים קטנים ומטילה שתי ביצים.

היונה אוכלת בעיקר פירות, זרעים ופרחים מפיקי צוף שונים. יונים הנודדות במדבר סונורה ניזונים מהצוף של פרחי הסגווארו ומפירותיו המזינים. הם ניזונים גם מגידולי תירס ולהקות גדולות יכולות לגרום נזקים ליבולים.

### תת-מינים

* *Zenaida asiatica mearnsi*
* *Zenaida asiatica asiatica*
* *Zenaida asiatica australis*

גלריה
-----

* 
* 
* 
*

קישורים חיצוניים
----------------

ויקישיתוף מדיה וקבצים בנושא **יונה לבנת-כנף** בוויקישיתוף
* יונה לבנת-כנף, באתר ITIS (באנגלית)
* יונה לבנת-כנף, באתר NCBI (באנגלית)
* יונה לבנת-כנף, באתר Animal Diversity Web (באנגלית)
* יונה לבנת-כנף, באתר האנציקלופדיה של החיים (באנגלית)
* יונה לבנת-כנף, באתר Internet Bird Collection (באנגלית)
* יונה לבנת-כנף, באתר GBIF (באנגלית)

הערות שוליים
------------

1. ↑  יונה לבנת-כנף באתר הרשימה האדומה של IUCN

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007556186105171

 |
**מאיה חושן** (נולדה ב-1955) היא גאוגרפית ומתכננת ערים, לשעבר חוקרת בכירה במכון ירושלים למחקרי מדיניות ומרצה בבית הספר לחינוך באוניברסיטה העברית.

ביוגרפיה
--------

מאיה חושן גדלה במושב שדה משה בחבל לכיש.

בשנת 1978 סיימה בהצטיינות תואר ראשון בגאוגרפיה, סוציולוגיה ואנתרופולוגיה, ובשנת 1981 סיימה בהצטיינות תואר שני בגאוגרפיה עם התמחות בלימודים עירוניים ואזוריים, שניהם באוניברסיטה העברית בירושלים.

עבודת התזה של חושן עסקה בהגירה לירושלים וממנה בשנות ה-70. על עבודה זו זכתה בפרס מחקר ומדע של מרכז השלטון המקומי.

בשנת 1989 קיבלה תואר דוקטור בגאוגרפיה מהאוניברסיטה העברית על עבודתה בנושא "הגירה לשוליים לאומיים – ערי פיתוח ויישובי יהודה ושומרון".

פעילות מקצועית
--------------

בשנת 1988 החלה לעבוד כחוקרת בכירה במכון ירושלים למחקרי מדיניות, ופרסמה במסגרת זו למעלה מ-100 ספרים ומאמרים.

לצד פעילותה המחקרית, הייתה חברה בעשרות מועצות וועדות בירושלים ומחוצה לה, ביניהן המועצה הציבורית לסטטיסטיקה בלמ"ס, הוועד המנהל של האגודה לקידום החינוך, ועדת פיתוח כלכלי ותעסוקה בעיריית ירושלים, ועדת פרס מנהל חינוך ירושלים (מנח"י), הוועדה לעדכון קריטריונים לתמיכות במוסדות תרבות בעיריית ירושלים וועדת קסיר - הוועדה המייעצת למל"ל במאבק בקורונה.

במקביל מילאה לאורך השנים תפקידי הוראה ומחקר בתחומי ידע מגוונים באוניברסיטה העברית, בצלאל, מכון לנדר ומכללת דוד ילין.

חיים אישיים
-----------

חושן מתגוררת בשכונת רחביה בירושלים, נשואה לד"ר אהוד חשן, ולהם שלושה ילדים - פרופ' שהם חשן-הלל, ד"ר ספיר חושן וד"ר לשם חשן.

קישורים חיצוניים
----------------

ויקישיתוף מדיה וקבצים בנושא **מאיה חושן** בוויקישיתוף
* רשימת פרסומים - ד"ר מאיה חושן באתר מכון ירושלים למחקרי מדיניות
* מאיה חושן באתר WorldCat
* אדווה חולי, הירושלמים: תכירו את ד"ר מאיה חושן, באתר mynet‏ ירושלים, 4 ביוני 2019
* יום ירושלים: נבואת הזעם של העיר השסועה מסרבת להתגשם, הארץ, 5 ביוני 2016.
* המוסף עם גאולה אבן – ד"ר מאיה חושן על הדמוגרפיה של ירושלים, 49 שנים לשחרור העיר, YouTube, יוני 2016.
* מספרים, מתוקים ומה שביניהם – ד"ר מאיה חושן, מכון ירושלים למחקרי מדיניות, YouTube, בדצמבר 2016.
* ירושלים – רוב יהודי או רוב ערבי?, YouTube, נובמבר 2015.
* ד"ר מאיה חושן באולפן הפתוח בכנסת, YouTube, אוגוסט 2010.
* מאיה חושן, דף שער בספרייה הלאומית

הערות שוליים
------------

1. 1 2  ד"ר מאיה חושן - מכון ירושלים למחקרי מדיניות
2. ↑  ד"ר מאיה חושן - בית הספר לחינוך
3. ↑  אדווה חולי, הירושלמים: תכירו את ד"ר מאיה חושן, באתר mynet‏ ירושלים, 4 ביוני 2019
4. ↑  הגירה לירושלים וממנה - מכון ירושלים למחקרי מדיניות
5. ↑  שנתון סטטיסטי לירושלים
6. ↑  המועצה הציבורית לסטטיסטיקה - הלשכה המרכזית לסטטיסטיקה
7. ↑  ועדת פיתוח כלכלי ותעסוקה(הקישור אינו פעיל)
8. ↑  פרס מנח"י 2015
9. ↑  מיכה ינון יעמוד בראש ועדה לשינוי התמיכות בירושלים, באתר הארץ, ‏2009
10. ↑  הוועדה המייעצת למל"ל בראשות ניצה קסיר

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007259741205171
* LCCN: n86072181
* VIAF: 97394534
* WorldCat (עם VIAF): 97394534

 |
**רוברט ג'ורג' קרדשיאן** (באנגלית: **Robert George Kardashian**; ‏22 בפברואר 1944 – 30 בספטמבר 2003) היה עורך דין ואיש עסקים אמריקאי, אשר התפרסם בתור אחד מהסנגורים של או. ג'יי. סימפסון במשפט הרצח שלו, משפט שבסופו יצא זכאי. מספר שנים לאחר מותו, גרושתו, קריס ג'נר, בנותיו, קים, קלואי וקורטני, ובנו רוב, זכו לתהילה רבה בעקבות השתתפותם בתוכנית ריאלטי אודותיהם.

ביוגרפיה
--------

קרדשיאן נולד בלוס אנג'לס, קליפורניה שבארצות הברית, דור שלישי למשפחת מהגרים ארמנים-נוצרים מאזור קארס שבארמניה (כיום בשטח טורקיה). בשנת 1966 סיים את לימודיו במנהל עסקים באוניברסיטת דרום קליפורניה, לאחר כעשור קיבל תואר דוקטור במשפטים מאוניברסיטת סן דייגו למשפטים. במהלך שנות ה-70 היה שותף במספר חברות של סאונד ומזון.

משפטו של סימפסון
----------------

 ערך מורחב – **משפט הרצח של או. ג'יי. סימפסון**  

קרדשיאן וכוכב הפוטבול או. ג'יי. סימפסון נפגשו לראשונה בתחילת שנות ה-70 והפכו לידידים קרובים.

לאחר הרצח של גרושתו של סימפסון, ניקול בראון סימפסון וידידה, רון גולדמן ב-12 ביוני 1994 סימפסון, אשר ידע שיהיה חשוד מיידי ברצח, שהה בביתו של קרדשיאן כדי להימנע מתשומת הלב התקשורתית, בנוסף, קרדשיאן נשא בידיו תיק של סימפסון שנחשד מאוחר יותר על ידי התובעים במשפט בתור התיק שבו נמצאו בגדיו המוכתמים בדם של סימפסון. יומיים לאחר הרצח, ב-14 ביוני, הקריא קרדשיאן לתקשורת מכתב שסימפסון כתב שרבים פירשו כמכתב התאבדות.

קרדשיאן הצטרף לצוות הסנגורים של סימפסון שכלל את רוברט שפירו וג'וני קוקהורן (צוות שכונה על ידי התקשורת האמריקאית **The Dream Team** - צוות החלומות). בכך למעשה התובעים לא היו יכולים לחקור אותו לגבי עברו של סימפסון וכן לגבי התיק אותו נשא ביום הרצח.

ב-3 באוקטובר 1995 חבר המושבעים קבע כי סימפסון אינו אשם בגרימת מותם של בראון וגולדמן, באירוע טלוויזיוני ששודר לכ-150 מיליון צופים.

קרדשיאן ישב לצדו של סימפסון במהלך רוב הדיונים וביקר אותו בכלא פעמים רבות לאורך המשפט.

חייו האישיים ומותו
------------------

בין השנים 1975–1976 היה בן זוגה של פריסילה פרסלי, גרושתו של אלביס פרסלי.

בין השנים 1978 ל-1991 היה נשוי לקריס יוטון (שמאוחר יותר נישאה לאתלטית קייטלין ג'נר ושינתה את שם משפחתה בהתאם) נולדו לזוג ארבעה ילדים - קורטני, קים, קלואי ורוב. גרושתו וילדיו של קרדשיאן הפכו לאחר מותו לידוענים בעקבות השתתפותם בתוכנית ריאלטי אודות המשפחה. אחד מהפרקים הראשונים בסדרה הוקדש לזכרו של רוברט.

לאחר הגירושין מיוטון, נישא פעמיים נוספות, נישואיו האחרונים התקיימו 6 שבועות לפני מותו מסרטן הוושט ב-30 בספטמבר 2003.

בתרבות הפופולרית
----------------

דמותו של קרדשיאן גולמה על ידי דייוויד שווימר במיני-סדרה "אמריקה נגד או. ג'יי סימפסון" של רשת FX בשנת 2016.

קישורים חיצוניים
----------------

* רוברט קרדשיאן, באתר "Find a Grave" (באנגלית)

הערות שוליים
------------

1. ↑  Who Was Robert Kardashian, Sr.?
2. ↑  The Kardashians' bizarre involvements with O.J.'s trial
3. 1 2  Robert Kardashian
4. ↑  O.J. Simpson trial: Testimony about Simpson's trip to Chicago
5. ↑  From the couch: O.J.'s legacy continues
6. ↑  Robert Kardashian, a Lawyer For O. J. Simpson, Dies at 59
7. ↑  ג'נר היא טרנסג'נדרית ובתקופת נישואיה ליוטון עדיין הייתה בארון.

|  |  |
| --- | --- |
| בקרת זהויות עריכת הנתון בוויקינתונים | 
* GND: 1205696598
* VIAF: 2198158369760801460002
* WorldCat (עם VIAF): 2198158369760801460002

 |
**שלמה (מומו) לוצקי** (נולד ב-5 במאי 1943) הוא כדורסלן עבר ומאמן כדורסל ישראלי, ששיחק במכבי פתח תקווה ובנבחרת ישראל. לוצקי שימש במשך 22 שנה כמנהלה של נבחרת ישראל. במשך שנים רבות שימש כמורה לחינוך גופני בבית הספר "סלומון" בפתח תקוה, שם אימן, בין היתר, את החבר'ה של אלמאז.

ביוגרפיה
--------

נולד וגדל בפתח תקווה. שיחק כשוער נבחרת הנוער של ישראל בכדורמים, היה שחקן טניס שולחן וגם שיחק במדי נבחרת הנוער בכדורסל. בשלב כלשהו, אליעזר שפיגל אמר ללוצקי להתמקד בענף אחד - והאחרון בחר בכדורסל.

בתחילת שנות ה-60 החל לוצקי לשחק במכבי פתח תקווה ששיחקה בליגה הארצית (הליגה השנייה באותם ימים). בשנת 1962 שיחק לוצקי במדי נבחרת הכדורסל של צה"ל. בעונת 1963/1964 עלתה הקבוצה לליגת העל תחת המאמן אברהם שניאור, לראשונה מאז ירידתה שנת 1958. לוצקי היה כוכב הקבוצה וקלע בממוצע של 24.1 נקודות למשחק. הקבוצה סיימה במקום ה-11 והצליחה להישאר בליגה.

בעונה הבאה, עונת 1964/1965 שיתף לוצקי פעולה עם השחקנים החדשים יעקב אדליסט ואברהם חסיד, והמשיך לשמור על ממוצע גבוה - 20.8 נקודות למשחק, אך הקבוצה נשרה לליגה הארצית עם 9 ניצחונות מתוך 26 משחקים.

בשנת 1964 זומן לוצקי לנבחרת ישראל והשתתף בטורניר הקדם אולימפי לקראת אולימפיאדת טוקיו (1964), אשר נערך בז'נבה. הנבחרת סיימה במקום השמיני כשמאזנה הכללי של הנבחרת בטורניר היה ארבעה ניצחונות וארבעה הפסדים ולא העפילה לאולימפיאדה. לוצקי קלע 4 נקודות בכל הטורניר. לטורניר הבא, אליפות אירופה בכדורסל 1965 לוצקי לא זומן על ידי המאמן שמעון שלח. סך הכל שיחק לוצקי 11 משחקים במדי נבחרת ישראל.

בעונת 1966/1967 חזרה מכבי פתח תקווה לליגה הראשונה, אך לא החזיקו מעמד ונשרה בסוף העונה שוב לליגה השנייה. לוצקי קלע בממוצע של 16.8 נקודות למשחק. זו הייתה העונה האחרונה של מכבי פתח תקווה בליגה הבכירה בישראל, עד שחזרה אליה כעבור כמעט 40 שנה, בעונת 2004/2005. לוצקי עצמו המשיך לשחק במדי מכבי פתח תקווה בליגה השנייה עד שפרש בשנת 1974.

לוצקי הוא מלך הסלים של מכבי פתח תקווה בכל הזמנים בליגה העליונה עם 1350 נקודות.

בשנת 1975 מונה לוצקי למאמן הפועל פתח תקווה והעלה אותה לליגה הראשונה, שם אימן אותה עונה נוספת. בשנת 1977 עבר לאמן את קבוצת נעוריו מכבי פתח תקווה, ובשנת 1979 אימן את מכבי דרום תל אביב.

בהמשך החליף את משה דניאל כמאמן נבחרת ישראל בכדורסל נשים. לאחר מכן אימן כדורסל בכלא מעשיהו, ובנוסף עבד כאחרי כמורה להתעמלות.

בשנת 1995 מונה למנהל נבחרת ישראל בכדורסל (גברים), והיה בתפקידו 22 שנה, עד שפרש בשנת 2017 והוחלף על ידי מוטי דניאל. סך ליווה את נבחרת ישראל כמנהל ב-11 אליפויות אירופה.

בשנת 2014 קיבל עיטור על מפעל חיים בספורט מהשר לענייני אזרחים ותיקים אורי אורבך.

בשנת 2022 קיבל את אות יקיר העיר פתח תקווה.

בשבת 2023 נערך לכבוד לוצקי משחק הוקרה בהשתתפות כוכבי עבר של נבחרת ישראל בכדורסל.

קישורים חיצוניים
----------------

* שלמה לוצקי, קלעי כל הזמנים, מנהלת הליגה
* ערן סלע, לוצקי, מומו - המנהל הלאומי, אתר כדורסלע
* רפאל נאה ואפרת עמורבן, "כולם היו בניי": ראיון פרידה עם מומו לוצקי, באתר ynet, 23 באוגוסט 2017
* ערוץ 5 {

הערות שוליים
------------

1. 1 2 3  רפאל נאה ואפרת עמורבן, "כולם היו בניי": ראיון פרידה עם מומו לוצקי, באתר ynet, 23 באוגוסט 2017
2. ↑  מכבי פתח תקווה קלעי כל הזמנים, אתר מנהלת הליגה
3. ↑  שלמה לוצקי, מאמני כל הזמנים, מנהלת הליגה
4. ↑  אורן קורנפלד‏, ניסים קיוויתי: "לא נעלמתי. אני ממשיך לראות ספורט", באתר וואלה!‏, 8 בינואר 2014
**הירח** הוא קלף מספר 18 בארקנה הגדולה של קלפי הטארוט.

קלף הירח
הקלף מתאר את הירח כירח מלא עם סהר בצד. לירח יש תווי פנים נשיים ומזיל מספר טיפות. 
מתחת לירח יש מחושתן או חרפושית בתוך בריכה ועל היבשה ניצבים זוג מגדלים או עמודים ולידם זוג כלבים או כלב ותן, ולעיתים גם שני אנוביסים. גרסה אחרת מציגה אסטרולוג או שני אסטרולוגים שנמצאים תחת הירח. בחבילת "ויסקונטי ספורזה" מציגה עלמה שאוחזת בירח. ובחבילת "1jj" מציג צעיר עם כלבו שמנגן ושר סרנדה לאהובתו שצופה בו מהמרפסת.

משמעות הקלף
-----------

קלף המדבר על בלבול, אשליות, אי שפיות, שגעון, דיכאון, התמכרויות, תת-מודע, מיסטיקה, פחדים שעולים וצפים מן העבר. 

ארתור אדוארד וייט גרס כי קלף הירח מסמל בין היתר אויבים נסתרים, סכנה, מבוכה, אפלה, אימה, הטעיה ושגיאה.

קישורים חיצוניים
----------------

ויקישיתוף מדיה וקבצים בנושא **הירח** בוויקישיתוף

הערות שוליים
------------

1. ↑  קלף הירח בטארוט - פירוש, משמעויות ומסרים, באתר טאו TAO
2. ↑  הילה טארוט, **פשוטארוט**
3. ↑  Arthur Edward Waite, **The pictorial key to the tarot**, Mineola, NY: Dover Publications, 2005, ISBN 0-486-44255-1

| קלפי טארוט |
| --- |
| הארקנה הגדולה | השוטה, הקוסם, הכוהנת, הקיסרית, הקיסר, הכהן הגדול, הנאהבים, המרכבה, הצדק, הנזיר, גלגל המזל, כוח, התלוי, המוות, המיזוג, השטן, המגדל, הכוכב, הירח, השמש, יום הדין, העולם |
**קנית בצרה** (שם מדעי: *Acrocephalus griseldis*) היא מין ציפור נדירה ובסכנת הכחדה מהסוג קנית, במשפחת הסבכיים.

מאפיינים כלליים
---------------

אורכה 15 ס"מ, חלק גופה העליון חום זיתי, חלקה התחתון בהיר יותר מלבד צידי הגוף בצבע צהוב קרם. בעלת מקור ארוך ומחודד. היא נמצאת באזורים בעלי צמחייה מרובה האופיינית לסביבת מקורות מים כגון הקנה וגומא פפירוס. חורפת באפריקה, שם נמצאת בסבכי צמחייה. מבקרת נדירה ביותר באירופה.
קנית בצרה קרויה כך בשל אזורי הקינון שלה בין צמחי הקנה בביצות דרום עיראק ומזרחה, הסמוכות לעיר בצרה.

תפוצה
-----

שטחי המחיה של ציפור זו מוגבלים בדרך כלל לאזורים אלו בעיראק, אולם הרס נרחב של שטחי הביצות, שנגרם בשל מאבקו של שליט עיראק סדאם חוסיין בשבטים החיים באזורי הביצות, בנוסף,פיתוח של פרויקטים גדולים, הביאו את הקנית הזו לסף הכחדה. על פי ההערכות בעשורים האחרונים ירדה אוכלוסייתה בכ-90%. גורמים אלו דחקו את הציפור לתור אחר אתרי קינון ומחיה חדשים במעלה הנהרות הפרת והחידקל, אולם בהיעדר מעקב מסודר אין לדעת אם הציפור מקננת במדינות השכנות לישראל, כגון סוריה.

ההערכות הן שמין זה מנסה להשתקע בישראל. בשל רגישותה הבינלאומית של קנית בצרה, עוקבים צפרים אחריה כדי לנסות ולהבטיח את הישרדותה, תוך מניעת פגיעה בבית הגידול בו היא דוגרת בעמק החולה.

בקיץ 2006 אותרו לראשונה זוגות בודדים מקננים בעמק החולה, זה התיעוד הראשון מסוגו בו נצפה המין מקנן מחוץ לגבולות עיראק.

בדו"ח השנתי ל-2008 של החברה להגנת הטבע דווח על החמרה במצבן, וידוע על פחות מחמישה זוגות.

במאי 2023 נצפתה בפארק הצפרות אילת.

קישורים חיצוניים
----------------

ויקישיתוף מדיה וקבצים בנושא **קנית בצרה** בוויקישיתוף
* אלי אשכנזי, היגרו לישראל בעקבות הקרבות בעיראק, באתר הארץ, 14 במאי 2007
* דו"ח של מרכז הצפרות הישראלי ל 2008 - החברה להגנת הטבע.
* קנית בצרה באתר הרשימה האדומה של IUCN
* קנית בצרה, באתר ITIS (באנגלית)

* קנית בצרה, באתר NCBI (באנגלית)

* קנית בצרה, באתר Animal Diversity Web (באנגלית)

* קנית בצרה, בבסיס הנתונים ARKive (באנגלית)

* קנית בצרה, באתר GBIF (באנגלית)

הערות שוליים
------------

1. ↑  קנית בצרה באתר הרשימה האדומה של IUCN
2. ↑  
	* זיו ריינשטיין‏, הציפור שכמעט ונכחדה בגלל סדאם חוסיין הגיעה לאילת, באתר וואלה!‏, 18 במאי 2023
**גאורגי אריכוביץ' לנגמק** (ברוסית: **Георгий Эрихович Лангемак**;‏ 26 ביוני 1898 - 11 בינואר 1938) היה מדען טילים סובייטי.

ביוגרפיה
--------

נולד בעיר סטרובילסק (אז בתחומי האימפריה הרוסית וכיום באוקראינה) לאב ממוצא גרמני ולאם ממוצא שווייצרי. בשנת 1908 עברה המשפחה לעיר יליזבתגרד, שם סיים גאורגי את לימודיו בבית הספר התיכון. בשנת 1916 גויס לצבא ונשלח ללימודים בבית הספר לקציני הצי בסנקט-פטרבורג. בפברואר 1917 סיים את לימודיו והוסמך לקצונה. לנגמק שירת ביחידת תותחי החוף של הצי הבלטי. באביב 1918, לאחר שרוסיה יצאה מהמלחמה בעקבות חוזה ברסט-ליטובסק, עזב לנגמק את השירות וחזר ליליזבתגרד. הוא נרשם ללימודי הנדסה באוניברסיטת אודסה, אך לא הספיק ללמוד, כי גויס לצבא האדום. לאחר גיוסו מונה לפקד על אחת מסוללות של תותחי חוף בעיר קרונשטאדט. במהלך מרד קרונשטאדט נעצר ונכלא לנגמק על ידי המורדים, כי לא הסכים לקחת חלק פעיל במרד. הוא שוחרר מהכלא על ידי חיילי הצבא האדום לאחר דיכוי המרד.

לאחר המלחמה נשאר לשרת בשירות קבע. בשנת 1923 התקבל ללימודים באקדמיה הטכנית של הצבא האדום, אותם סיים בשנת 1928. החל משנת 1928 עבד לנגמק ב"מעבדת דינמיקת הגזים" הסובייטית (Soviet Gas Dynamics Laboratory) לצידם של מדעני טילים סובייטיים בולטים אחרים. יחדיו פיתחו המדענים משגרי טילים המבוססים על דלק ללא עשן. קבוצה זו מוזגה מאוחר יותר עם ארגון אחר שעסק בתכנון טילים ובייצורם ויחדיו הפכו ל"מכון המחקר להנעה סילונית" ולנגמק היה לסגן מנהל המכון. בשנת 1936 השלימו חוקרי המכון את המפרט הטכני לטיל-דאון (rocket-glider). 

בשנים 1929 עד 1933 השתתף יחד עם עמיתו סרגיי קורוליוב בתכנונו של משגר הרקטות קטיושה, בו נעשה שימוש רב במהלך מלחמת העולם השנייה.

בשנת 1937, במהלך הטיהורים הגדולים, פוטר לנגמק מתפקידו והושם במאסר יחד עם מנהל המכון, איוואן קליימיונוב ומתכנן המנועים ולנטין גלושקו על בסיס האשמות כוזבות. לנגמק וקליימנוב עברו מסכת עינויים והוצאו להורג לאחר משפט מדומה.

שמו של לנגמק הונצח בקריאת מכתש לנגמק שעל פני הירח על שמו.

קישורים חיצוניים
----------------

ויקישיתוף מדיה וקבצים בנושא **גאורגי לנגמק** בוויקישיתוף

הערות שוליים
------------

1. ↑  8 ביולי לפי הלוח הגרגוריאני

|  |  |
| --- | --- |
| בקרת זהויות עריכת הנתון בוויקינתונים | 
* ISNI: 0000 0004 4455 6895
* LCCN: no2014165123
* VIAF: 313410075
* WorldCat: lccn-no2014165123

 |
הרב **בצלאל פנחסי** (נולד ב-1950) הוא ראש ישיבות ברכת אפרים בבני ברק, מראשי ארגון מרביצי תורה וממקימי רשימת קד.

ביוגרפיה
--------

נולד באיראן לאברהם ושפרה פנחסי. מקור המשפחה בבוכרה, משם הם היגרו לאפגניסטן ולאחר מכן לתקופה קצרה לאיראן שם נולד הרב פנחסי ובשנת 1952 עלו לישראל.

בצעירותו למד בישיבת פוניבז' לצעירים אצל הרב אהרן לייב שטיינמן והרב מיכל יהודה לפקוביץ'. בישיבה גדולה המשיך בישיבת פוניבז' והיה מקורב לראש הישיבה הרב אלעזר מנחם מן שך. כמו כן למד תקופה בישיבת גרודנא באשדוד אצל הרב דב צבי קרלנשטיין. לאחר נישואיו למד בכולל בית דוד בבני ברק בראשות הרב צבי שינקר. לאחר מכן תקופה קצרה למד בכולל ברמת השרון עד שנקרא על ידי הרב שך להקים ישיבה ספרדית לצעירים.

### ישיבת ברכת אפרים

בשנת תשמ"ד הקים את ישיבת ברכת אפרים לצעירים ברחוב הרב הירש בבני ברק כשבמעמד הפתיחה השתתף הרב שך. לאחר מספר שנים עברה הישיבה למשכנה כיום ברחוב סורוצקין בעיר. בשנת תשמ"ז הקים את הישיבה הגדולה ברחוב צפת בבני ברק. הישיבה מונה כיום מאות בחורים ובקיץ תשפ"א עקב חוסר מקום עברה הישיבה למשכנה החדש ברחוב בן זומא. בישיבותיו נהוגה שיטת הלימוד הליטאית ולדבריו היא מראשוני הישיבות הספרדיות בסגנון זה.

### רשימת ק"ד

 ערך מורחב – **קד (רשימה)**  

הרב פנחסי נחשב לאחד מראשי ארגון מרביצי תורה. לקראת הבחירות לרשויות המקומיות שנערכו ב-28 באוקטובר 2003 בבני ברק הקים יחד עם הרב יהודה עדס את רשימת קד שזכתה להצלחה בבחירות. בבחירות הבאות שנערכו ב-11 באוקטובר 2008 לאחר משא ומתן עם ראשי מפלגת דגל התורה הודיעו ראשי המפלגה על שילובם בתנועת דגל התורה. במערכת הבחירות באוקטובר 2018 שוב התנו נציגי ק"ד את ריצתם עם מפלגת דגל התורה בשיבוצם במקומות ריאליים ולאחר משא ומתן הודיעו על ריצה משותפת.

חיים אישיים
-----------

לרב פנחסי תשעה אחים, אחיו הבכור הוא רפאל פנחסי, ממייסדי תנועת ש"ס ושר לשעבר בממשלות ישראל. אחים נוספים הם הרב ישראל פנחסי - כיהן כראש כולל האר"י בבני ברק וכרב הקהילה הבוכרית (נפטר בשנת ה'תשפ"א) והרב לוי פנחסי ראש ישיבת אור אברהם.

גר בבני ברק.

קישורים חיצוניים
----------------

* משה ויסברג, ראש הישיבה במתקפה חסרת תקדים: "מנצלים תמימות בני עדתנו", באתר בחדרי חרדים, 9 ביולי 2018
* יוני גבאי, ‏הגר"ב פנחסי: "אברכים ספרדים ששמו ג' בקלפי הרגישו מרוממים", באתר כיכר השבת, 21 במרץ 2021
* יוסף גליק, ראש הישיבה הספרדי: "המועצת בוחרת את הנציגים, לא הנציגים בוחרים את המועצת" באתר בחדרי חרדים, 26.02.24

הערות שוליים
------------

1. ↑  אליהו כהן כ"א תמוז התשפ"א 23:11 בשעה, היסטוריה: 'ברכת אפרים' עברה למשכנה החדש, באתר כל הזמן, ‏2021-04-21
2. ↑  "עולם הישיבות הספרדי הוא חלק מעולם התורה הליטאי" | הגר"ב פנחסי | המחדש, באתר hm-news.co.il
3. ↑  בני ברק: סיעת 'קד' נערכת להתמודדות עצמאית, באתר כל הזמן, ‏2018-08-28
4. ↑  אבל כבד: הגאון המקובל רבי ישראל פנחסי זצ"ל, 14 באוקטובר 2020, באתר 'כל רגע'

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007518815005171
* VIAF: 315204066
* WorldCat (עם VIAF): 315204066

 |
**יו דואק רנקין**, באנגלית: **Hugh Doak Rankin** (2 ביולי 1878 - 3 בינואר 1956) היה אמן אמריקאי שאייר את מגזין המדע הבדיוני Weird Tales בשנות ה-20 וה-30.

### ראשית חייו

יו קופ נולד בלודה, אילינוי, בנם היחיד שנותר בחיים של ויליאם קופ ואלן רנקין קופ. אמו הייתה פסלת.  כשהוריו נפרדו, אלן ויו נסעו לגור במינכן וללמוד אמנות.  ב-28 ביוני 1897, אביו הלך לבית אשתו כדי לגרום לה לחתום על מסמך המאשר את פיוסם. לאחר מכן הוא תקף את משפחתה של אשתו בסכין גילוח ובאקדח. סבו ואמו של רנקין נפצעו באירוע. המשטרה התערבה ועצרה את קופ. לאחר אירוע זה, יו קופ התרחק ממשפחת אביו ושינה את שמו ליו דואק רנקין. הוא שירת בצבא ארצות הברית במהלך מלחמת העולם הראשונה.

### קריירה

שער העיתון המדע הבדיוני, 1929
יו קופ התחיל מוקדם להציג כאמן - בהיותו נער, פסל הפאנל שלו של "המירוץ" סוסים דוהרים דרך משוכות הוצג בחדר הילדים של בניין הנשים בתערוכה העולמית בשיקגו ב-1893.  לאחר התערוכה, הוא קיבל 300 דולר להמשך לימודי האמנות שלו. 

כבוגר, יו רנקין יצר איורים לעיתונים באוהיו ובשיקגו, לפני מלחמת העולם הראשונה. הוא נודע בעיקר בזכות השערים ואיורים למגזין ל-Werd Tales החל משנת 1927.  לפעמים הוא חתם על עבודתו "ה.ר". או השתמש בשמו האמצעי - דואק. הוא אייר יצירות של סופרים אמריקאים.

עיקר יצירותיו של רנקין הייתה כמאייר לשערים של סיפורי מדע בדיוני. 

סגנונו של רנקין כונה "עבודת אר-דקו מוזרה, דמיונית - כמעט מופשטת "שנים רבות לאחר מכן.  הוא גם תרם לצעצוע לילדים, "Ziggity-zoo", שכלל "רישומים של חיות עם ראשים מתחלפים".

### חיים אישיים

לאחר מות אימו, הוא התגורר בשיקגו עם סבתו מצד אמו, סוזנה רנקין, ואחותה של אמו, לואיזה, ובעלה פול אי. הרמס, הוא עבר ללוס אנג'לס, קליפורניה, שם הוא נפטר בשנת 1956. הוא היה בן 77 שנים.

כותיק מלחמת העולם הראשונה, שרידיו נקברו בבית הקברות הלאומי פורט רוזקרנס בסן דייגו. שמו נוסף גם למצבה של אמו במחוז לוגן, אילינוי.

קישורים חיצוניים
----------------

ויקישיתוף מדיה וקבצים בנושא **יו דואק רנקין** בוויקישיתוף

הערות שוליים
------------

1. ↑  "Mrs. Ellen Rankin Copp"
2. ↑  "Chicago Boy Abroad"
3. ↑  "To Slay a Family". *Chicago Tribune*. 1897-06-29. p. 1. נבדק ב-2024-02-25.
4. ↑  Catalog, www.pulpartists.com
5. ↑  **Campbell's Illustrated Monthly**, 1893. (באנגלית)
6. ↑  Bertha Johnston, E. Lyell Earle, **The Kindergarten-primary Magazine**, 1893. (באנגלית)
7. ↑  Summary Bibliography: Hugh Rankin, isfdb.org
8. ↑  Richard W. Gombert, **World Wrecker: An Annotated Bibliography of Edmond Hamilton**, Wildside Press LLC, 2009-10-01, ISBN 978-1-4344-5726-4. (באנגלית)
9. ↑  Everett Franklin Bleiler, **Science-fiction, the Early Years: A Full Description of More Than 3,000 Science-fiction Stories from Earliest Times to the Appearance of the Genre Magazines in 1930 : with Author, Title, and Motif Indexes**, Kent State University Press, 1990, ISBN 978-0-87338-416-2. (באנגלית)
10. ↑  Playboy Article, www.shawnnacol.com
**איוואן ולדימירוביץ' טיולנב** (ברוסית: **Иван Владимирович Тюленев**‏; 28 בינואר 1892 - 15 באוגוסט 1978), היה גנרל סובייטי שפיקד על כוחות במהלך מלחמת העולם השנייה.

ביוגרפיה
--------

### קריירה צבאית

טיולנב נולד ב-28 בינואר 1892 בכפר בפלך סימבירסק, לחייל משוחרר שלחם במלחמה העות'מאנית-רוסית, ובשנת 1906 נשלח לעבוד בטחנת קמח, אולם בשל השכר הנמוך חזר לכפרו. בשנת 1907 נאלצו בני המשפחה לברוח מהכפר, בעקבות דיכוי מהפכת 1905 על ידי הז'נדרמריה. בשנת 1913 התגייס טיולנב לצבא האימפריה הרוסית, והצטרף לרגימנט הדרגונים ה-5. טיולנב לחם בשורות הרגימנט במהלך מלחמת העולם הראשונה, ואף קיבל 4 פעמים את עיטור צלב גאורגי.

לאחר מהפכת אוקטובר הצטרף טיולנב לצבא האדום, ולחם בשורותיו במהלך מלחמת האזרחים ברוסיה ובמהלך מלחמת פולין-אוקראינה. בשנת 1921 השתתף טיולנב בדיכוי מרד קרונשטאדט, ולאחר מכן מונה למפקד דיוויזיית הפרשים ה-15. בשנת 1922 מונה למפקד דיוויזיית פרשים במחוז הצבאי מוסקבה, ובשנת 1924 מונה למפקד דיוויזיית הפרשים ה-14. לאחר מכן מונה למפקד דיוויזיית הפרשים ה-10, ובשנת 1927 מונה למפקד דיוויזיית הפרשים הקווקזית ה-2. לאחר מכן מילא תפקידים שונים בחיל הפרשים, ובספטמבר 1939 מונה למפקד הארמייה ה-12, ופיקד עליה במהלך פלישת ברית המועצות לפולין. ביוני 1940 היה טיולנב אחד משלושת הגנרלים הראשונים בצבא האדום שקיבלו את דרגת "גנרל ארמייה", יחד עם גאורגי ז'וקוב וקיריל מרצקוב. לאחר מכן מונה למפקד המחוז הצבאי עבר הקווקז, ובאוגוסט מונה למפקד המחוז הצבאי מוסקבה.

### מלחמת העולם השנייה

עם פלישת גרמניה הנאצית לברית המועצות מונה טיולנב למפקד החזית הדרומית, וב-29 באוגוסט 1941 נפצע קשה במהלך הקרבות על יד דנייפרופטרובסק. לאחר החלמתו מונה טיולנב למפקד המחוז הצבאי אוראל, וב-15 בפברואר 1942 מונה למפקד חזית עבר הקווקז, עמה לחם בקרב על קווקז, ומילא תפקיד זה עד סוף המלחמה.

### לאחר המלחמה

בשנת 1947 מונה טיולנב למפקח הכללי של חיל הפרשים, ולאחר מכן מילא תפקידים שונים בצבא עד לשנת 1958. ב-15 באוגוסט 1978 מת טיולנב בביתו שבמוסקבה, ונקבר בבית העלמין נובודוויצ'יה.

קישורים חיצוניים
----------------

ויקישיתוף מדיה וקבצים בנושא **איוואן טיולנב** בוויקישיתוף
* איוואן טיולנב (ברוסית)
* איוואן טיולנב, באתר "Find a Grave" (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007390551805171
* GND: 133374912
* ISNI: 0000 0001 1047 0864
* LCCN: n92066831
* NKC: js2007400439
* SUDOC: 189066148
* VIAF: 26258788
* WorldCat: lccn-n92066831

 |
**מיכאל סוקולובסקי** (בפולנית: **Michał Sokołowski**; נולד ב-11 בדצמבר 1992) הוא כדורסלן אמריקאי, המשחק בעמדת הסמול פורוורד בהפועל חולון.

קריירה
------

את קריירת הבוגרים שלו החל סוקולובסקי בשנת 2011, כששיחק באנוויל ולוצלאבק הפולנית. הוא שיחק במועדון שלוש שנים, עד שבשנת 2014 חתם ברוסה ראדום. הוא זכה פעמיים בתואר שחקן ההגנה של העונה בעונות 2015/2016 ו-2016/2017, ולשחקן הפולני של העונה בעונת 2017/2018.

בשנת 2018 הוא חתם בז'לונה גורה, כשגם שם הוא נבחר לשחקן הפולני של העונה.

ביולי 2019, חזר סוקולובסקי לאנוויל ולוצלאבק. הוא העמיד שם 5.3 נקודות ו-3.3 ריבאונדים בממוצע למשחק.

ב-24 באוגוסט 2020, הוא חתם בלגיה ורשה. בקבוצה הוא העמיד ממוצעים של 12.2 נקודות, 6 ריבאונדים ו-4.7 אסיסטים ב-9 משחקים.

ב-16 באוקטובר 2020, זמן קצר לאחר תחילת העונה, הוא חתם ביוניברסו טרוויזו באסקט מהליגה האיטלקית.

ב-20 במאי 2021, חתם סוקולובסקי עד תום העונה בהפועל חולון לאחר שחלק מזריה עזבו בזמן מבצע שומר החומות.

קישורים חיצוניים
----------------

ויקישיתוף מדיה וקבצים בנושא **מייקל סוקולובסקי** בוויקישיתוף

* פרופיל, באתר eurobasket
* פרופיל, באתר פיב"א

הערות שוליים
------------

1. ↑  עמרי מנהיים, ‏מגי נפרד מהפועל חולון: "אני אחד משלכם", באתר ערוץ הספורט, 20 במאי 2021

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"מייקל סוקולובסקי"**.
**גריגורי אוגריומוב** (ברוסית: **Григорий Угрюмов**‏; 11 במאי 1764 – 28 במרץ 1823)  היה צייר דיוקן והיסטוריה רוסי בסגנון קלאסי.

ביוגרפיה
--------

הוא נולד למשפחת סוחרים שהיו במקור ממחוז ירוסלבל. בשנת 1770, הוא נרשם לכיתות יסוד באקדמיה הקיסרית לאמנויות ולאחר מכן למד אצל איוואן אקימוב. הוא סיים את לימודיו בשנת 1785 וזכה במדליית זהב על ציורו של הגר וישמעאל במדבר.  ב-1787 הוא קיבל מלגה ללימודים באיטליה, שם צייר פסלים קלסיים ועם שובו לרוסיה הפך למורה לציור היסטוריה באקדמיה.

ב-1794 הוא הפך למועמד לאקדמיה וקיבל את התואר ב-1797 על ציורו את יאן אוסמר- גיבור מהמאה ה-10. בשנת 1800, הוא התמנה לפרופסור וישב במועצת המנהלים של האקדמיה. בשנת 1820, הוא הפך לרקטור של ציור היסטוריה.

הוא זכה בהכרת רצף של צארים וצארינות, וביצע עבודות גדולות בקתדרלת השילוש של מנזר אלכסנדר נבסקי, טירת מיכאילובסקי, קתדרלת קאזאן ובכנסיית גדוד המשמר של פינלנד.

הוא היה ידוע גם בזכות דיוקנאותיו של אנשים בולטים מחוץ לאצולה.

תלמידיו כללו שמות רבים שהפכו לציירים מוכרים כמו אנדריי איוואנוב, ואסילי שבייב, אלכסיי יגורוב ואורסט קיפרנסקי.

גלריה
-----

* הגר וישמעאל במדבר, 1785הגר וישמעאל במדבר, 1785
* אלכסנדר נבסקי בפסקוב לאחר ניצחונו על הגרמנים, 1793אלכסנדר נבסקי בפסקוב לאחר ניצחונו על הגרמנים, 1793
* מבחן הכוח של יאן אוסמר, 1796–1797מבחן הכוח של יאן אוסמר, 1796–1797
* לכידת קאזאן על ידי איוואן הרביעי, 1800לכידת קאזאן על ידי איוואן הרביעי, 1800

קישורים חיצוניים
----------------

ויקישיתוף מדיה וקבצים בנושא **גריגורי אוגריומוב** בוויקישיתוף

הערות שוליים
------------

1. ↑  Otto Schmidt, Great Soviet Encyclopedia, **Wikipedia**, 2022-01-01
2. ↑  Kenneth, Grigory Ugryumov, www.rusartnet.com (באנגלית בריטית)

|  |  |
| --- | --- |
| בקרת זהויות עריכת הנתון בוויקינתונים | 
* GND: 106252747X
* ISNI: 0000 0000 5729 1225
* NKC: jn20000701859
* NTA: 071349855
* RKD: 78686
* ULAN: 500069068
* VIAF: 84037782
* WorldCat: viaf-84037782

 |